## Els tècnics d’Educació ja han revisat els 92 centres de les zones afectades per la DANA i determinen que 24 estan en disposició d’obrir

*** Un equip de treball de 48 parelles formades per tècnic i inspector s’han encarregat d’avaluar de manera detallada les condicions dels centres educatius per a la seua reobertura
* Este dimarts s’han completat les últimes visites a les 92 instal·lacions de les zones afectades comunicades pels ajuntaments i els mateixos centres**

Els tècnics de la Direcció General d’Infraestructures Educatives i de la Inspecció han visitat ja els 92 centres educatius d’una vintena de municipis afectats per la DANA. Estes instal·lacions s’han revisat després de la comunicació dels mateixos centres i dels ajuntaments que venen recollits en l’annex de la circular 2/2024 emesa per la Conselleria d’Educació, Cultura, Universitats i Ocupació.

Després de la inspecció de tots els centres s’ha determinat que 24 ja estan en disposició d’obrir les portes els pròxims dies, decisió que adoptarà cada ajuntament després d’avaluar els accessos. Entre els 24 figuren tots els centres educatius d’Alaquàs, Alcàsser, Yátova, Dos Aguas i Godelleta.

Educació ha creat un equip de treball de 48 parelles (formades cada una per un tècnic i un inspector) que estos dies s’han desplaçat a cada un dels centres educatius per a avaluar les seues condicions. Quant als danys, els informes tècnics han revelat que la majoria dels centres visitats presenta pèrdues en equipaments, mobiliari i material escolar, entre altres.

En les visites realitzades, que s’han completat íntegrament durant la jornada d’este dimarts, s’ha prioritzat que en les instal·lacions es garantisca la seguretat de l’alumnat, professorat i treballadors dels centres.

A més, s’ha observat que altres 29 centres presenten una alta probabilitat d’obrir les portes dilluns que ve a falta de finalitzar intervencions menors com servicis de neteja d’emergència, mesures d’higienització i en alguns casos revisió d’instal·lacions elèctriques, la xarxa de sanejaments o les calderes.

D’altra banda, hi ha altres 19 centres en els quals, si bé no hi ha problemes en les aules, necessiten intervencions de tancats, fusteria o substitucions elèctriques, per la qual cosa serà necessari executar algunes obres que impedixen obrir la setmana que ve.

**12 centres completament destrossats**

Després de l’avaluació tècnica, els centres en els quals s’ha determinat la necessitat d’una reposició, rehabilitació integral o reparacions de gran importància ascendixen a 12. Finalment, hi ha altres 9 centres que ja han sigut visitats però que es troben encara en estat d’avaluació i emissió d’informe corresponent.

Llista de centres per municipis en disposició de reprendre l’activitat docent:

-Aldaia: CEIP Juan Antonio Martínez Torres i CEIP El Rajolar (\*).  
-Albal: CEIP Juan Esteve Muñoz (\*) i CEIP La Balaguera.  
-Alfafar: CEIP La Fila (\*).  
-Algemesí: CEE Alberto Tortajada, CEIP Blasco Ibáñez i CEIP Virgen del Pilar.  
-Alginet: CEIP Pepita Greus.  
-Alcàsser: CEIP 9 d’Octubre, CEIP Jaume I, IES d’Alcàsser.  
-Benetússer: CEIP Blasco Ibáñez.  
-Cheste: CEIP Vicente Blasco Ibáñez, Complex Educatiu de Cheste, IES núm.1, IES Ricardo Marín Ibáñez.  
-Dos Aguas: CRA Alto Júcar.  
-Godelleta: CEIP Enrique Tierno Galván.  
-Utiel: Escola Oficial d’Idiomes, IES Miguel Ballesteros Viana.  
-En la pedania de València Castellar-Oliveral: el CEIP Castellar-Oliveral (que ja ha obert les portes hui) i l’IES El Ravatxol.  
-Yátova: CEIP Pintor Sorolla.

Els centres marcats amb (\*) no s’han vist afectats estructuralment i estan en disponibilitat de poder fer classes, si bé les seues instal·lacions s’estan utilitzant com a centre logístic, campament base i seu de Creu Roja o exèrcit, per la qual cosa cada ajuntament decidirà sobre la seua possible reobertura en funció de si pot traslladar estos servicis a altres infraestructures o no.

Finalment, altres municipis com Torrent estan realitzant les inspeccions a través dels servicis municipals, en coordinació amb la Conselleria.

Fecha: 05/11/2024